নবমী নিশিতে জনজোয়ারে ভাসছে শহল কলকাতা

কলকাতা: আজ মহানবমী (Durga Navami), শারদোৎসবের শেষ দিন। উৎসবের শেষ বেলায় সকলের মন খারাপের সুর। তিথি মেনে হচ্ছে নবমীর পুজো। রাত পোহালেই দশমী, মা পাড়ি দেবেন কৈলাশে। ফের এক বছরের অপেক্ষা। শেষ মুহূর্তে পুজোর আনন্দ চেটেপুটে উপভোগ করতে সকাল থেকে মণ্ডপে-মণ্ডপে ভিড়।

নবমীর দুপুর থেকে বিকেল পর্যন্ত উত্তর থেকে দক্ষিণ কলকাতায় একচোট বৃষ্টি (Kolkata Rain Forecast) হয়ে গিয়েছে। বুধবার দুপুর থেকেই বিক্ষিপ্ত বৃষ্টি শুরু হয়ে গিয়েছে কলকাতায়। দক্ষিণবঙ্গের একাধিক জেলায় বৃষ্টি হচ্ছে। হাওয়া অফিসের পূর্বাভাস তেমনই। কিন্তু ‘নবমী নিশি’র আনন্দ মাটি করতে পারে বৃষ্টি ‘অসুর’। পুজোর শেষলগ্ন সবটুকু আনন্দ উপভোগ করতে সন্ধ্যা থেকেই মণ্ডপে মণ্ডপে নামছে মানুষের ঢল! সন্ধ্যা হতেই লাইট অ্যান্ড সাউন্ড শো শুরু হয়ে যায় সন্তোষ মিত্র স্কোয়ারে। বাকি দিনগুলির মতো পুজোর শেষ লগ্নে সেখানেও নেমেছে মানুষের ঢল।ভিড়ের ছবি দেখা যাচ্ছে বেহালার পুজোগুলিতেও। একইসঙ্গে ভিড়ের ছবি দেখা যাচ্ছে দমদমের পুজোগুলিতেও। নবমীর সন্ধ্যা থেকেই তুমুল ভিড় উত্তর কলকাতার পুজোগুলিতেও। কাশী বোস লেন থেকে কুমোরটুলি, বাগবাচার সর্বজনীন সর্বত্রই দেখা যাচ্ছে তুমুল ভিড়। নবমী নিশিতে তুমুল ভিড় শ্রীভূমি স্পোর্টিং ক্লাবেও। তুমুল ভিড় দক্ষিণের একডালিয়া এভারগ্রিন, বালিগঞ্চ কালচারাল, সমাজসেবী সংঘ থেকে দেশপ্রিয় পার্ক সর্বত্রই। পুজোর শেষলগ্নে সব টুকু উপভোগ করতে রাত যত বাড়ছে ভিড়ও বাড়ছে পাল্লা দিয়ে।

আরও পড়ুন: দশমীতে ভারীবৃষ্টির পূর্বাভাস, ‘অভিজ্ঞতা’ কাজে লাগাবেন, জানালেন ফিরহাদ

অন্যদিকে, হাওয়া অফিসের পূর্বাভাস, পশ্চিম-মধ্য বঙ্গোপসাগরের উপর অবস্থিত নিম্নচাপটি ঘণ্টায় ১০ কিলোমিটার বেগে উত্তর-উত্তর-পশ্চিম দিকে অগ্রসর হচ্ছে। রাতে অন্ধ্রপ্রদেশের বিশাখাপত্তনম থেকে প্রায় ৩৬০ কিলোমিটার পূর্ব-দক্ষিণ-পূর্বে এবং ওড়িশার গোপালপুর থেকে ৩৬০ কিলোমিটার দক্ষিণ-দক্ষিণ-পূর্বে, পুরী থেকে ৩৯০ কিলোমিটার দক্ষিণে এবং পারাদ্বীপ থেকে ৪৫০ কিলোমিটার দক্ষিণে অবস্থান করছে। এর প্রভাব পড়তে পারে দক্ষিণবঙ্গের জেলাগুলিতে। কলকাতা, দুই মেদিনীপুর, উত্তর ২৪ পরগনা এবং হাওড়ার মাঝারি বৃষ্টির পূর্বাভাস থাকছে।

অন্য খবর দেখুন